32003R1429
L 203/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1429/2003 НА КОМИСИЯТА
от 11 август 2003 година
за изменение на Регламент (ЕО) № 2090/2002 за установяване на подробни правила за прилагане на Регламент (ЕИО) № 386/90 на Съвета относно физическите проверки, осъществявани при износ на земеделски продукти, отговарящи на изискванията за възстановяване
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 386/90 на Съвета от 12 февруари 1990 г. относно контрола върху износа на селскостопански продукти, за които са отпуснати възстановявания или други суми (1), изменен с Регламент (ЕО) № 163/94 (2), и по-специално член 6 от него,
като има предвид, че:
(1)
Член 10 от Регламент (ЕО) № 2090/2002 на Комисията (3), изменен с Регламент (ЕО) № 444/2003 (4), предвижда осъществяване на проверка за замяна, когато декларацията за износ се приема в митническата служба за износ, която не е митническата служба за излизане от Общността или службата, на която се изпраща контролното копие Т5.
(2)
За да се гарантира, че митническите служби за излизане от Общността или службите, на които се изпраща контролното копие Т5, следват еднообразна практика и за да се избегнат съмнения относно идентичността на стоките, което е предварително условие за отпускане на възстановяване, следва да съществува разпоредба за конкретна проверка за замяна в случаите, когато тези митнически служби открият, че поставените при заминаването печати са били отстранени не под митническо наблюдение или че са били счупени, или че не е разрешено освобождаване от запечатване. Тъй като в тези случаи съществува ясно подозрение, че е извършена замяна, конкретните проверки за замяна изискват повишено внимание, което може да включва при необходимост и физическа проверка на стоките.
(3)
За да се гарантира, че ще бъде извършен адекватен брой проверки за всички стоки, които ще бъдат изнасяни, следва да съществува разпоредба относно конкретните проверки за замяна, осъществявани в случаи, когато печатите са отстранени не под митническо наблюдение или са били счупени, или няма разрешение за освобождаване от запечатване, които да се вземат под внимание само за ограничено количество, когато се изчислява минималният брой проверки за замяна.
(4)
За да се подобрят наблюдението и контролът на проверките за замяна, трябва да съществува разпоредба за това, че информация относно броя на конкретните проверки за замяна, осъществявани в случаи, когато печатите са отстранени не под митническо наблюдение или са били счупени, или не е разрешено освобождаване от запечатване, трябва да се предоставя по всяко време от съответните митнически служби и че всички проверки за замяна следва да бъдат предмет на отчет, в който да се изброяват извършените проверки.
(5)
Вследствие на това е необходимо да се измени Регламент (ЕО) № 2090/2002.
(6)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
Член 10 от Регламент (ЕО) № 2090/2002 се изменя, както следва:
1.
Параграф 2, първа алинея се заменя със следния текст:
„Ако митническата служба за износ не е запечатала транспортното средство или опаковката, проверки за замяна се правят винаги когато това е възможно с оглед анализа на риска, без да се засяга параграф 2а, и проверките, извършвани в приложение на други разпоредби.“
2.
Добавя се следният параграф 2а:
„2а. Ако митническата служба за излизане или службата, на която се изпраща контролното копие Т5, открие, че поставените при заминаването печати са били отстранени не под митническо наблюдение или че са били счупени, или че няма дадено разрешение за освобождаване от запечатване съгласно член 357, параграф 4 от Регламент (ЕИО) № 2454/93, се извършва конкретна проверка за замяна.
Броят на конкретните проверки за замяна, извършвани в изпълнение на предходната алинея, се вземат под внимание при изчисляване на проверките за замяна, съгласно втора алинея от параграф 2, при граница от 50 %.“
3.
Параграф 4, първа алинея се заменя със следния текст:
„Проверката за замяна съгласно параграф 2 се извършва посредством визуална проверка на това дали стоките отговарят на документа, който ги придружава от службата за износ до митническата служба за излизане или до службата, на която се изпраща контролното копие Т5.“
4.
Добавя се следният параграф 4а:
„4а. При проверка за замяна, посочена в параграф 2а, митническата служба за излизане или службата, на която се изпраща контролното копие Т5, решава с оглед на анализа на риска дали проверката да включва просто визуалната проверка съгласно параграф 4, или да се стигне и до физическа проверка съгласно член 5, параграфи 1 и 4.“
5.
Параграф 5, първа алинея се заменя със следния текст:
„Всяка митническа служба за излизане или служба, на която се изпраща контролното копие Т5, предприема необходимите мерки, за да предостави по всяко време:
а)
броя на декларациите за износ, които се вземат под внимание за проверките за замяна съгласно параграф 2;
б)
броя на извършените проверки за замяна съгласно параграф 2;
в)
броя на извършените проверки за замяна съгласно параграф 2а.“
6.
Добавя се следният параграф 5а:
„5а. Всяка проверка за замяна съгласно параграфи 2 и 2а подлежи на отчет, съставен от компетентния служител, извършил проверката. Отчетът трябва да позволява контрол на извършените проверки и да носи датата и името на служителя.
Отчетът се запазва от митническата служба за излизане или от службата, на която се изпраща контролното копие Т5, в продължение на три години след годината на износа и във форма, която да позволява да се правят лесни справки.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2004 г. за декларациите, приемани след тази дата.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 август 2003 година.